PACE พุ่ง 6% คลายวิตกประเด็นชำระหนี้ หลัง “อาทิตย์” ยันธุรกิจมีสภาพคล่อง
PACE พุ่ง 6% คลายกังวลผู้สอบฯไม่รับรองงบฯ-เบี้ยวหนี้ตั๋วบี/อี หลัง "อาทิตย์" ยืนยันไร้ปัญหาสภาพคล่อง
22 ส.ค. 2560

ผู้สื่อข่าวรายงานว่า ราคาหุ้นบริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ณ เวลา 10.00 น. ราคาอยู่ที่ 2.32 บาท บวก 0.14 บาท หรือ 6.42% สูงสุดที่ 2.36 บาท ต่ำสุด 2.30 บาท มูลค่าซื้อขายที่ 22.50 ล้านบาท ขณะที่ดัชนีตลาดหุ้นไทยโดยรวมบวก 0.11%

ทั้งนี้ราคาหุ้น PACE ปรับตัวขึ้นในวันนี้หลังจากที่ธนาคารไทยพาณิชย์ จำกัด (มหาชน) หรือ SCB ซึ่งเป็นสถาบันการเงินที่สนับสนุนเงินกู้รายใหญ่ให้กับ PACE ออกมายืนยันว่าธุรกิจของ PACE นั้นไร้ปัญหาสภาพคล่อง มีความสามารถที่จะชำระหนี้ตั๋วบี/อีได้ตามกำหนด
โดยนายอาทิตย์ นันทวิทยา กรรมการผู้จัดการใหญ่และประธานเจ้าหน้าที่บริหาร ธนาคารไทยพาณิชย์ จำกัด (มหาชน) หรือ SCB เปิดเผยว่า ธนาคารยังคงมั่นใจในตัวธุรกิจบริษัท เพซ ดีเวลลอปเมนท์ คอร์ปอเรชั่น จำกัด (มหาชน) หรือ PACE ในเรื่องของการชำระหนี้ตามกำหนดต่างๆ ที่จะเกิดขึ้นในอนาคต
นอกจากนี้ ยังยืนยันว่า จากกระแสข่าวลบที่ออกมาก่อนหน้านี้ มาจากหลายคนยังไม่เข้าใจกับสิ่งที่เกิดขึ้น และกลายเป็นผลกระทบขึ้นจริงกลับตัวธุรกิจ PACE สำหรับกรณี PACE นั้น ไม่ได้มีปัญหาอะไร และธนาคารไม่พยายามปิดบังปัญหาของลูกค้าแน่นอน หรือหากลูกค้ามีปัญหาเกิดขึ้นจริง ก็ต้องรายไปตามความเป็นจริง
ส่วนตั๋วเงินระยะสั้น หรือ บี/อี ของ PACE ที่ครบดีลในแต่ละครั้งพอ PACE หาเงินมาคืนหนี้ก็ปรับตัวลดลง ซึ่งที่ผ่านมาได้คืนไปหลายพันล้านบาทแล้ว และที่สำคัญตามตารางที่ต้องคืนหนี้ในวันนี้ PACE ก็ได้เตรียมเงินไว้แล้วเช่นกัน
ขณะที่กรณีผู้สอบบัญชีไม่ให้ข้อสรุปงบการเงินของ PACE ว่า ขออธิบายได้แบบนี้ คือ สมมติว่าบริษัทหนึ่งมีหุ้น 100% แล้วมีคนมาขอซื้อ 49% จ่ายเงินไป 8,000 ล้านบาท ในขณะที่ใช้ต้นทุนในการสร้างประมาณ 6,000 ล้านบาท ซึ่งครึ่งหนึ่งของต้นทุนคือ 3,000 ล้านบาท แต่ถูกขอซื้อไป 8,000 ล้านบาท ส่วนต่าง 5,000 ล้านบาท ผู้ตรวจสอบบัญชีบอกว่า ห้ามลงตัวนี้เป็นกำไร ซึ่งเรื่องก็มีเท่านี้
“ไม่ได้หมายความว่าไม่ได้มีการซื้อขายจริง หรือเป็นเงินปลอมที่สมมุติขึ้นมา เงินก้อนนี้ก็ฝากอยู่กับธนาคาร ผู้สอบบัญชีบอกว่า หมายเหตุ การตีค่า 100% เป็น 17,000 ล้านบาท…. ทางนั้นไม่มีความรู้ ไม่เข้าใจ แต่กลายมามีข้อมูลจริงแล้วว่า 49% คือ 8,000 ล้านบาท รับรายได้เข้ามา ไม่ใช่การสมมุติเข้ามา แต่การรับเงินจาก อพอลโล และโกลด์แมน แซคส์ เรื่องนี้เป็นปัญหาทางเทคนิค ไม่ได้เกี่ยวอะไรกับการไม่มีเงินคืน” นายอาทิตย์ กล่าว
ทั้งนี้ ทางธนาคารไทยพาณิชย์อธิบายเรื่องนี้ได้ เพราะรู้เรื่องนี้โดยละเอียดตั้งแต่ต้น ตั้งแต่ก่อนที่ตลาดหลักทรัพย์ฯ จะขึ้นเครื่องหมาย SP (พักการซื้อขาย) ก็ไม่ได้เป็นประเด็นอะไร เงินของ PACE ก้อนใหญ่ก็อยู่ที่ธนาคารที่เอาไว้สร้างโรงแรมและจุดชมวิว และตรงนี้ไม่ได้เอาไปเกี่ยวข้องกับการจ่ายเงินคืนบี/อี เป็นคนละเรื่องกัน เป็นเงินคนละกอง
ส่วนโครงการที่ประกอบด้วยโครงการนิมิตขายไปแล้ว 100% โครงการมหานครขายไปแล้ว 70% กำลังรอโอนไปเรื่อยๆ ซึ่งธนาคารไม่มีประเด็นอะไรตรงนี้ ส่วนอีกโครงการ คือโครงการมหาสมุทรก็ได้เงินของโครงการนิมิตที่มาช่วยสนับสนุน เพราะฉะนั้นเงินกู้ของสามโครงการนี้ไม่ได้มีประเด็นอะไรที่มีปัญหาเลย
ทั้งนี้ธุรกิจของ PACE มี 2 ธุรกิจด้วยกัน คือ ธุรกิจอสังหาริมทรัพย์ และ “ดีน แอนด์ เดลูก้า” และขอย้ำว่าเรื่องธุรกิจอสังหาริมทรัพย์ไม่ได้มีปัญหาอะไร ซึ่งขณะนี้โครงการที่หนึ่งเสร็จแล้ว (มหานคร) และเริ่มโอนไปหลายเดือนแล้ว และกำลังทยอยโอนทุกเดือน ส่วนธุรกิจดีน แอนด์ เดลูก้า นั้นกำลังจะหาพันธมิตรมาช่วยกันทำมากขึ้น และเป็นเรื่องปกติ